**PREDKLADACIA SPRÁVA**

Ministerstvo zdravotníctva Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení nariadenia vlády Slovenskej republiky č. 58/2019 Z. z., na základe § 8 ods. 6 a 9 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov ako iniciatívny materiál.

Navrhovaná právna úprava sa predkladá vzhľadom na potrebu upraviť výšku úhrady zdravotnej poisťovne za poskytovanie zdravotnej starostlivosti ambulanciou ambulantnej pohotovostnej služby v nadväznosti na legislatívne zmeny, ktoré sa premietajú do zvýšenia mzdového ohodnotenia sestier slúžiacich v ambulanciách pevnej ambulantnej pohotovostnej služby. Posledná úprava výšky úhrady bola realizovaná 1. marca 2019.

Cieľom navrhovanej novely nariadenia je upraviť výšku úhrady pre ambulanciu ambulantnej pohotovostnej služby z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov zdravotnej starostlivosti, aby mohli plniť svoju funkciu v požadovanej kvalite a na adekvátnej úrovni.

Návrh nariadenia vlády Slovenskej republiky obsahuje zvýšenie mesačnej paušálnej úhrady za poskytovanie zdravotnej starostlivosti ambulanciou ambulantnej pohotovostnej služby.

Úpravou výšky úhrad pre ambulancie ambulantnej pohotovostnej služby sa zabezpečí primerané finančné krytie ekonomicky oprávnených nákladov pre tieto ambulancie z prostriedkov verejného zdravotného poistenia.

Prijatie predloženého návrhu nariadenia bude mať vplyv na rozpočet verejnej správy, bude mať pozitívny vplyv na podnikateľské prostredie, nebude mať sociálne vplyvy, vplyv na životné prostredie, informatizáciu spoločnosti, vplyvy na služby verejnej správy pre občana a ani vplyv na manželstvo, rodičovstvo a rodinu. Vplyv právneho predpisu je uvedený v doložke vybraných vplyvov.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia nie je predmetom vnútrokomunitárneho pripomienkového konania.